b'\n_START_ARTICLE_\nSinisampi\n_START_SECTION_\nSinisampi It\xc3\xa4meress\xc3\xa4 ja Suomessa\n_START_PARAGRAPH_\nSuomessa ja muualla It\xc3\xa4meren alueella aiemmin el\xc3\xa4neen mutta 1900-luvulla h\xc3\xa4vinneen sammen oletettiin pitk\xc3\xa4\xc3\xa4n edustavan eurooppalaista sampilajia Acipenser sturio ("sampi"), jota yh\xc3\xa4 tavataan L\xc3\xa4nsi-Ranskan Gironden alueella.  2000-luvun alussa kuitenkin havaittiin, ett\xc3\xa4 It\xc3\xa4meress\xc3\xa4 viime k\xc3\xa4dess\xc3\xa4 el\xc3\xa4nyt sampilaji olikin  sinisampi. T\xc3\xa4m\xc3\xa4n takia Pohjois-Saksassa jo aloitetun sammen palautusistutushankkeen kohdelajiksi vaihdettiin sammen sijaan sinisampi. Istutuksia on tehty my\xc3\xb6s Puolassa ja Liettuassa._NEWLINE_Arkeologisten l\xc3\xb6yt\xc3\xb6jen sammenj\xc3\xa4tteiden ja DNA-tutkimusten mukaan It\xc3\xa4meress\xc3\xa4 on silti alun perin viime j\xc3\xa4\xc3\xa4kauden j\xc3\xa4lkeen esiintynyt eurooppalainen sampi A. sturio, jonka amerikkalaisl\xc3\xa4ht\xc3\xb6inen sinisampi olisi sitten syrj\xc3\xa4ytt\xc3\xa4nyt. Viimeinen havainto luonnonvaraisesta (sini)sammesta Suomessa on 1930-luvulta. Suomen suurin kala ylip\xc3\xa4\xc3\xa4t\xc3\xa4\xc3\xa4n oli 177-kiloinen sampi, joka pyydystettiin Karjalankannaksen rannoilta vuonna 1934. Nyky-Suomen alueen suurin sampi puolestaan saatiin        Kokem\xc3\xa4enjoesta vuonna 1914, ja se painoi 152 kiloa. Laatokan viimeinen luotettava havainto on vuodelta 1984 ja It\xc3\xa4meren viimeinen Virosta vuodelta 1996._NEWLINE_Viime vuosina on t\xc3\xa4m\xc3\xa4n j\xc3\xa4lkeen aloitetuista pohjoisamerikkalaisten sinisampien istutuksista per\xc3\xa4isin olevia kaloja taas satunnaisesti saatu Suomen rannikkovesist\xc3\xa4.\n_START_SECTION_\nKalastus\n_START_PARAGRAPH_\nSampi on ollut arvostettu kala ja sen kalastus oli voimakasta Pohjois-Amerikassa varsinkin 1800-1900-lukujen taitteessa. Kalastuksen lis\xc3\xa4ksi varsinkin kutuymp\xc3\xa4rist\xc3\xb6jen taantuminen on vaikuttanut kantojen jatkuvaan v\xc3\xa4henemiseen. Yhdysvalloissa sinisammen kalastus on ollut kokonaan kielletty vuodesta 1997, mutta Kanadassa sit\xc3\xa4 viel\xc3\xa4 pyydet\xc3\xa4\xc3\xa4n s\xc3\xa4\xc3\xa4dellysti Saint Lawrence-joesta Quebeciss\xc3\xa4 ja Saint John-joesta New Brunswickissa.'